Ni Amado I. Yoro
(Pakauna: Nasuratko daytoy iti kaawan ni Mama Oyya [wenno Kasimpungalan] ta naisurot iti pilgrimage idiay Holy land manipud Nobiembre 1-21, 2007. Nagluasda, 36da amin mairaman ti padimi, ti tour director, dagiti kameng ti Womens of St. Paul's Church Honolulu, kdpy. Routeda ti Honolulu-San Francisco; San Francisco- Frankfurt, Germany; Frankfurt- Tel Aviv, sa agalla-allatiwda iti Hotel: Renaissance, Jerusalem, Golden Crown, Nazareth; Morgenland, Sinai, Helnan Palestine, Alexandria, Sofitel, Panorama, Radisson, Amman.)
Mapantayon iti rabaw ti turod
A yan ti balay dagiti agpasungad
Itag-ay ti sagut;
Rag-o daytoy awis
Iti balay iti turod.
Daytoy ti balay ti Dios
Ni Jacob
Daytoy ti dalan a mapan
Iti pantok ti Zion
Dagiti pannursuro ti Apo
Usigen ti dagem ti basol
Ket magna iti silaw ti Dios
Rag-o daytoy awis
Iti balay iti turod.
Bay-am met ita nga agdakiwas dagiti dapan.
Ala wen, surotem ti tugot ni Juan a Mammunniag
Magnaka met kaduam dagiti sumuknal
ti Nasantuan a Daga
Naraniag ti alinaga ti Bethlehem
ti yan ti Kulluong ken taberna
iti yan ni Maladaga a Jesus suroten
dagiti Paddak ti Apo a
natda a lemma dayta nasantuan a daga
sakduenyo, dakayo amin
ti nasantuan a danum dayta
Karayan Jordan
Ibatoktayo ti ulo
Ti bagi iti baro a buniag
Mamatika, mamatikayo iti Nasantuan
dayta ngarud ti gandat
a sinapataanyo iti simbaan ni San Pablo
Adda sinapataam
Uray la agkutimermer ti lasag
Ti lamiis ti karayan
Isangpetyonto ti talek, ti talged
ti ayat ken nalablabon nga asi
Tumulong kadagiti nakurkurang ti gasat
Iti biag dagiti baldado ti bagi ken nakem
Ammok a naragragsakka ita a makatulong
Kas serbisiom iti silpo ti serbisiom iti simbaan
dagiti marigrigat, dagiti destitute nga awanan taeng
feeding the homeless kadagiti makipangan....
Ammuem daytoy kasimpungalan: maikawaak
Kadagiti rabii a kaawanmo
Ulila ti iddam
Diak mangeg ti sagpaminsan a pannakabatibatmo
Adda mariknak: agkurang ti rabii iti Hoopio
Adda giwang ti rabii: diak mangeg dagiti katawam
diak mangeg ti buybuyaem a Korean movie
Sangkakunam a love story
Ammuem: natuduan met dagiti masetasmo iti arubayan
Uray dagiti orkidia, dagiti euphorbia
Nupay awanan balikas, kasla adda met
birbiroken ken al-allingangen ni CJ
ti walo a bulanna nga apoko a lalaki
kunkunak ngarud: mailiw met iti ubba
ken panangilili ni Mama Oyya.
Napasnek a kararag: Adda koma a kanayon
kenka ti Dios: ti puso nga agayat
ti natulong, natulnog ken natudio
iti agtalinaed a sin-aw ti ayat
ken ti biag, mapnoka iti gasat
ken talingenngen daytoy a panagbaniagam
dayta, iti sakup wenno Ili ni David
Iti Bantay ti Sinai iti libro ni Moses
dagiti Sangapulo a Bilin
Agbiagka, Agbiagka, Ayat!
bam_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn sag_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn eng_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn